Ægteparret Lea og Martin Jurek har boet i Sønderborg hele deres liv. Nu sparer de sammen til at slippe væk fra de mange flygtninge og indvandrere, som efter deres opfattelse har gjort det umuligt for en dansk børnefamilie at bo der

Der var en gang, hvor børnene flokkedes på de grønne områder, og larm og støj fik de ældre på Søstjernevej i Sønderborg til at hænge ud af vinduerne.

- Kan vi så få noget ro, unger, blev der råbt.

Det var dengang, hvor beboerne fra de mange boligblokke i 1970'er-byggeriet mødtes en gang om ugen til fælles bankospil. Om sommeren var der gang i fællesgrillen. Arbejderfamilier stod i kø for at få en lejlighed.

Men sådan er det ikke længere, selv om der stadig er mange børn.

- Dengang var det et trygt sted. Jeg legede her selv som barn. Naboer snakkede sammen. Nu er der ingen, der tør at råbe ud af vinduerne længere. De er vel bange for at blive stemplet som racister, siger Martin Jurek.

Den opadgående kurve led efter Martin Jureks opfattelse et knæk, da flygtningestrømmen tog til i efteråret 2015. Nu er Søstjernevej og Nørager i Sønderborg igen på Indenrigsministeriets ghettoliste. Foto: Holte Christer

Familien Jurek har ikke noget imod at hjælpe, hvor de kan.

Men de flygtninge, som kommer til kvarteret, får forkert hjælp, hævder Martin Jurek.

Vil flytte

Martin Jurek har boet sammen med sin kone Lea i en af blokkene i syv år. De er begge vokset op i Sønderborg og kan huske Kærhave-kvarteret, som det hed i gamle dage. De to var ikke i tvivl om, at Søstjernevej var det rigtige sted for dem selv og deres tre børn. Tæt på børnenes oldeforældre, som også bor i kvarteret, og som har boet der, siden det hele blev opført.

- De flyttede ind, da jeg var 12. Jeg legede meget herude dengang, siger Lea Jurek.

Men Lea og Martin er blevet overrasket over realiteterne. De ser sig nu om efter noget andet til dem selv og børnene Lukas, 7, og Victor, 12, samt Laura, 17.

- Der er masser af plads i Nordborg og i det hele taget på Nordals. Man bør sprede fordelingen af flygtninge, hævder Martin Jurek. Foto: Holte Christer

- Lukas har ingen at lege med. Der er godt nok mange børn. Men de forstår ikke hinanden. Og så dannes der grupperinger. Før i tiden var det børn mod voksne. Nu er det grupper mod grupper, siger Martin Jurek videre.

Flygtninge skaber ballade

Ifølge Jurek-familien er der snart ikke flere danske familier tilbage på Søstjernevej og det nærliggende kvarter Nørager. Der er kommet mange indvandrere og flygtninge til, som har fået anvist lejligheder i kvarteret.

Med dem er også kommet en masse ballade.

- Det er blevet slemt. Og værre inden for de sidste par år, siger Martin Jurek.

Selv er han soldat i flyvevåbnet. Stor og bred. Lea har fået stilling som souschef i et lokalt supermarked. Hun og børnene er ikke så trygge efter flere episoder.

Da familien Jurek flyttede til kvarteret for syv år siden, var der flere danske familier med børn. Det er der ikke længere. Foto: Holte Christer

Der er blevet kastet med brandbombe mod en nabolejlighed. Der er også blevet skudt mellem boligblokke i Nørager for nylig. Og så begås der hærværk i kælderrum, ligesom politiet jævnligt er på besøg.

- Der er en del af de unge, der er smarte og spiller op. Flere er bange for at sige noget, siger Martin Jurek videre.

De ødelægger noget godt

Ifølge Martin Jurek er det helt galt med fordelingen af flygtninge og indvandrere i Sønderborg Kommune. Det er opfattelsen, at kommunen placerer dem i Nørager og på Søstjernevej. Så mange, at Indenrigsministeriet i 2016 igen har optaget kvarteret på ghetto-listen.

Og så mange, at det er flygtningene, der efter Lea og Martins opfattelse totalt har overtaget fællesområderne i kvarteret. Og det på en måde, så politiet en overgang har haft en lejlighed i kvarteret for at være tæt på, når der blev ballade.

Der skal snart til at ske noget, siger Martin Jurek.

- Der skal ske noget nu, hvis ikke det skal blive for sent. Her er perfekte rammer. Men man skal være opmærksom på, hvad man putter i dem. Man skal lade være med at ødelægge noget godt, siger Martin Jurek, som selv har et forslag til, hvordan man kommer omkring den udfordring.

- Det burde være sådan, at det er et dejligt sted at være for børn, hvor de kan lege frit og uden bekymringer. Men det er det ikke, siger Martin Jurek. Foto: Christer Holte

- Man skal sørge for en bedre spredning. Andre områder i kommunen bør også tage for. Og så skal de lære sprog og kultur. Jeg kunne ønske mig en bedre kommunikation. At man hører borgerne i kvarteret om, hvordan de oplever udviklingen.

Området Nørager/Søstjernevej har tidligere været på Indenrigsministeriet ghettoliste frem til 2014. Dengang var det kriminalitetsstatistikken, der gjorde udfaldet. Nu er det etnicitet, beskæftigelsesgrad og lav uddannelse, der er årsag.

Artiklen fortsætter under faktaboksen...

Fakta om Sønderborgs Nørager/Søstjernevej-kvarter Nørager/Søstjernevej i Sønderborg har 1300 beboere. Området er på Indenrigsministeriets ghettoliste Byggeriet er fra 60erne og renoveret efter årtusindskiftet. 48 pct. af beboerne er uden for arbejdsmarkedet. 61,7 pct. af anden etnisk baggrund. 2,01 pct. er dømte kriminelle. 53 pct. har kun grundskoleuddannelse. 60,4 pct. har lavere gennemsnitsindkomst end i sammelignelige områder i regionen.

Martin hjalp 17-årigt knivoffer

For et par år siden var Martin Jurek frivillig brandmand i Sønderborg. Han sad en eftermiddag på sin altan og røg en cigaret.

- Så var der en af mine kolleger, der kaldte mig, fordi der var ballade her ovre bagved, siger Martin Jurek.

Mange udlændinge var samlet på en plæne bag en blok. Der var gang i grillen, og Martin kunne høre, at der var et voldsomt skænderi.

Han valgte at løbe over til gruppen. Det viste sig, at en 17-årig dreng var blevet stukket i ryggen. Det blødte kraftigt.

- Jeg lagde pres på. Jeg var faktisk i tvivl, om den havde ramt rygsøjlen. Men han var heldig viste det sig. Han overlevede, fortæller Martin Jurek.

Både Martin og Lea er godt klar over, at de med gode indtægter bidrager til, at deres kvarter måske en dag kommer væk fra ghettolisten. Nu flytter de snart og erkender dermed, at det kan opfattes som om, at de giver op. Foto: Holte Christer

En ung mand er siden blevet dømt for overfaldet.

- Nu er det ikke alle, der er stor og bred som mig. Jeg er ikke bange for nogen. Men Lea og børnene er utrygge om aftenen, forklarer Martin Jurek.

Mange er utilfredse

Ekstra Bladet har talt med mange beboere i Sønderborgs ghetto. Og mens alle er enige om, at der skal gøres noget for at forhindre ballade og utryghed, så er det de færreste, som tør stille sig frem som Martin Jurek og sige sin mening.

- Det nytter ikke, at man placerer ni forskellige flygtningefamilier i samme opgang. Det skaber splid og ballade, når man sætter folk fra Somalia sammen med syrere og afghanere, siger en kvinde, som er med i en af kvarterets afdelingsbestyrelser, og som ønsker at være anonym.

- Vi har fået sparket døren ind tre gange. Og vi har fået brækket vores kælderrum og fryser op. Vi føler os snart fremmedgjorte og er også blevet truet flere gange, siger et par, som har boet i afdelingen i 30 år, og som heller ikke tør at stå frem af frygt for repressalier.

Men hvorfor flytter I ikke?

- Man bliver jo lidt stædig og tænker, at det skal de da ikke bestemme.

Ekstra Bladets sætter op til kommunalvalget fokus på integration med kampagnen Nydanmark. Hør ham fortælle nærmere her.